نجف بیگ وزیروف 1854-جو ایل آوریل آیی‌نین 2-ده آذربایجانین شوشا شهرینده آنادان اولموشدور. یازیچی‌نین اوشاقلیغی فرح‌سیز کئچمیشدیر. آتاسی فتعلی بیگ خسته اولدوغوندان عاییله‌نین چتینلیگی آناسی مینا خانیمین اوستونه دوشموشدور. نجف اؤزو ده طبیعتن ساکیت و قارادینمز، بدنجه ضعیف و خسته اولموشدور. آناسی‌نین آرزوسو بو ایدی کی، یگانه اوغلونو ساغلام گؤرسون و اونو مکتبه گؤندرسین. لاکین نجفین صحتی بونا ایمکان وئرمیر، آنانین آرزوسو هر ایل اورگینده قالیردی. اؤزونون یازدیغینا گؤره، نجف بیگ یالنیز اون ایکی یاشیندا اولاندا مکتبه گئده بیلمیش، تئز بیر زاماندا اوخویوب-یازماغی اؤیرنمیشدیر.